
Ministru kabineta noteikumi Nr. 469
Rīgā 2022. gada 9. augustā (prot. Nr. 39 8. §)
Grozījumi Ministru kabineta 2018. gada 4. decembra noteikumos Nr. 750 "Kārtība, kādā civilās aviācijas lidlauku izmanto militārās aviācijas gaisa kuģi un militārās aviācijas lidlauku – civilās aviācijas gaisa kuģi"
Izdoti saskaņā ar likuma "Par aviāciju" 29. pantu
· Izdarīt Ministru kabineta 2018. gada 4. decembra noteikumos Nr. 750 "Kārtība, kādā civilās aviācijas lidlauku izmanto militārās aviācijas gaisa kuģi un militārās aviācijas lidlauku – civilās aviācijas gaisa kuģi" (Latvijas Vēstnesis, 2018, 240. nr.) šādus grozījumus:
· 1. Papildināt ar 2.1.1 apakšpunktu šādā redakcijā:
· "2.1.1 apstiprinātā mācību organizācija – Komisijas 2011. gada 3. novembra Regulas (ES) Nr. 1178/2011, ar ko nosaka tehniskās prasības un administratīvās procedūras attiecībā uz civilās aviācijas gaisa kuģa apkalpi atbilstīgi Eiropas Parlamenta un Padomes Regulai (EK) Nr. 216/2008 (turpmāk – Regula Nr. 1178/2011), 2. panta 16. punktā minētā apstiprinātā mācību organizācija, kuru sertificējusi valsts aģentūra "Civilās aviācijas aģentūra";".
· 2. Papildināt ar 21.1 punktu šādā redakcijā:
· "21.1 Civilās aviācijas gaisa kuģi militārās aviācijas lidlaukus var izmantot mācību lidojumiem, ja militārās aviācijas lidlauki vai to daļas, ko izmanto šādiem mācību lidojumiem, atbilst šo noteikumu 21. punktā minētajiem civilās aviācijas gaisa kuģu ekspluatācijas noteikumiem un Regulas Nr. 1178/2011 VII pielikuma ORA.GEN.140, ORA.GEN.215 un ORA.ATO.140 punkta prasībām."
· 3. Papildināt ar 21.2 punktu šādā redakcijā:
· "21.2 Apstiprinātā mācību organizācija un gaisa kuģa ekspluatants, kas izmantos militāro lidlauku mācību lidojumiem, slēdz līgumu ar Nacionālajiem bruņotajiem spēkiem par militārā lidlauka vai tā daļas izmantošanu. Līgumā iekļauj  informāciju par mācību lidojumu veidu, mācību lidojumiem izmantojamiem gaisa kuģiem (tips, reģistrācijas numurs), personām, kas mācību lidojumiem izmantos gaisa kuģi, un apliecinājumu par Regulas Nr. 1178/2011 VII pielikuma ORA.GEN.140 punkta prasību izpildi."
· 4. Papildināt ar 21.3 punktu šādā redakcijā:
· "21.3 Militārās aviācijas lidlauku civilās aviācijas gaisa kuģu lidojumiem izmanto ārpus militārās aviācijas lidlauka gaisa satiksmes plūsmas un militārās aviācijas gaisa kuģu apkalpošanas periodiem."
· 5. Papildināt ar 21.4 punktu šādā redakcijā:
· "21.4 Nacionālie bruņotie spēki, apstiprinātā mācību organizācija un gaisa kuģa ekspluatants novērtē militārā lidlauka atbilstību civilās aviācijas gaisa kuģu mācību lidojumiem. Šādu atbilstības novērtējumu dokumentē un pēc pieprasījuma iesniedz valsts aģentūrai "Civilās aviācijas aģentūra" civilās aviācijas uzraudzības nodrošināšanai."
· 6. Papildināt ar 21.5 punktu šādā redakcijā:
· "21.5 Apkalpojot civilās aviācijas gaisa kuģus, kas izmanto militāros lidlaukus, tiek piemērotas aviodrošības prasības, kas noteiktas Eiropas Parlamenta un Padomes 2008. gada 11. marta Regulā (EK) Nr. 300/2008 par kopīgiem noteikumiem civilās aviācijas drošības jomā un ar ko atceļ Regulu (EK) Nr. 2320/2002,  Komisijas 2015. gada 5. novembra Īstenošanas regulā (ES) Nr. 2015/1998, ar ko nosaka sīki izstrādātus pasākumus kopīgu pamatstandartu īstenošanai aviācijas drošības jomā, un Komisijas 2009. gada 18. decembra Regulā (ES) Nr. 1254/2009, ar ko nosaka kritērijus, lai ļautu dalībvalstīm atkāpties no kopējiem pamatstandartiem civilās aviācijas drošības jomā un pieņemt alternatīvus drošības pasākumus."
· 7. Izteikt IV nodaļas nosaukumu šādā redakcijā:
· "IV. Noslēguma jautājumi".
· 8. Papildināt ar 25. punktu šādā redakcijā:
· "25. Grozījumi šo noteikumu 2.1.1 apakšpunktā, 21.1, 21.2, 21.3, 21.4 un 21.5 punktā stājas spēkā 2022. gada 12. augustā."

